Stellenbosch-leerder (14) mik vir SpeleSimoné van der Merwe het vanjaar skoonskip gemaak by die UIPM Tweekamp/Driekamp-wêreldkampioenskap (Foto: UIPM World Pentathlon / Nuno Gonçalves) ŉ Blink toekoms wag na verwagting op die 14-jarige Simoné van der Merwe nadat sy die afgelope naweek met ses goue medaljes by die UIPM Tweekamp/Driekamp-wêreldkampioenskap in Madeira, Portugal, weggestap het. Sy mik nou na die Olimpiese Spele in 2024. Dié gr. 8-leerder aan Hoër Meisieskool Bloemhof (HMB) in Stellenbosch het goue medaljes verower vir die o. 15-driekamp‑ gemengde aflos, o. 15-tweekamp‑ gemengde aflos, o. 15- individuele driekamp, o. 15- individuele tweekamp en die o. 15-spandmedalje vir tweekamp en driekamp. “Dit voel fantasties om weer ŉ goue medalje te wen. Ek sou dit nie sonder God kon gedoen het nie,” het sy na afloop van die kompetisie gesê. Simoné vertel sy het die kampioenskap baie geniet, maar tog het die senuwees geknaag. “Dit was spannend omdat dit die grootste wêreldkampioenskap is en mens nooit weet watter kompetisie daar is nie,” vertel Simoné. Die tweekamp en driekamp bestaan uit ’n kombinasie van hardloop, swem en laser skiet. Dit is die vierde keer wat sy aan die wêreldkampioenskap deelneem. Meer as 31 lande en 650 atlete het vanjaar aan die kampioenskap deelgeneem. Vir Simoné was die dik sand en baie draaie in die hardlooproete wat atlete moes trotseer die uitdagendste. Sy het egter nie toegelaat dat hierdie struikelblokke haar onderkry nie, en het steeds op die boonste trappie van die podium gestaan. “Die uitdagings van die kompetisie het my uithouvermoë geleer en om vinnig aan te pas by die omstandighede en uitdagings.” (Foto: UIPM World Pentathlon / Nuno Gonçalves) Volgens Simoné se ma, Michelle van der Merwe, het Simoné vroeër vanjaar eerste gekom in die tweekamp sowel as die driekamp by die SA kampioenskap waar sy toe vir die UIPM- wêreldkampioenskap gekwalifiseer het. Simoné neem reeds sedert 2018 aan die kampioenskap deel. Sy het in daardie jaar vier goue en een silwer medaljes gewen en in 2021 het sy met twee goue medaljes en een silwer medalje weggestap. Dié jong atleet het al van kindsbeen af ŉ groot liefde vir sport, wat deur haar ouers gekweek is. Buiten die twee- en driekamp, is sy ook ’n provinsiale hokkiespeler, atleet en swemmer. “Ek en my man is albei baie lief vir sport en was ook baie sportief op ons tyd. Ons het daardie liefde aan Simoné oorgedra. Sy wou alles probeer toe sy klein was,” vertel Van der Merwe. Simoné droom om eendag aan die Olimpiese Spele deel te neem en mik om al in 2024 by die jeug- Olimpiese Spele haar staal te wys. “Ons is seker hierdie talentvalle atleet sal haar drome bewaarheid,” het die trotse Hoër Meisieskool Bloemhof in ŉ verklaring gesê.